Man buite vriend se huis in Oos-Rand doodgeskiet | Maroela Media
Man buite vriend se huis in Oos-Rand doodgeskiet
'n Man is dood en 'n ander beseer tydens 'n skietery Dinsdagmiddag in Boksburg aan die Oos-Rand.
Volgens kapt. Tsekiso Mofokeng, 'n polisiewoordvoerder, het die skietery buite 'n huis in De Havillandlaan in Impalapark plaasgevind. "Die huishulp het 'n verdagte voertuig buite die huis opgemerk en haar werkgewer by sy werk geskakel om hom in kennis te stel," het Mofokeng gesê.
Die huiseienaar en 'n vriend is na die huis om te gaan ondersoek instel. "Die twee mans het die mense in die voertuig gekonfronteer, waarna die persone op hulle geskiet het."
Die huiseienaar is ernstig gewond en na 'n nabygeleë hospitaal geneem vir behandeling. Die ander man is op die toneel dood. Die rede vir die aanval is nog onbekend en word deur die polisie ondersoek.